
			... vivía baixo o constante terror de que o monstro que creara cometese unha nova maldade.

			MARY SHELLEY

		

	
		
			Personaxes

			(por orde de aparición)

			NENA

			NENO

			MONSTRO GRANDE (feminino)

			MONSTRO PEQUENO (masculino)

			PAI

			XENTE

			Tempo

			No lusco e fusco dunha tarde de outono, que é como dicir entre o día e a noite, entre o verán e o inverno, a calquera hora, a ningunha hora en concreto.

			Espazo

			Un bosque ou, máis ben, a sombra dun bosque, a carón das ruínas dunhas casas de ladrillos. Casas que deberon de ser humildes, tanto que a ninguén lle preocupaban nin cando estaban enteiras.

			Un lugar perigoso, onde vive a xente que non ten outra opción, preto dos monstros.

			Escena 1

			NENA, NENO

			NENA: Eu son Nena.

			NENO: Eu son Neno.

			NENA: Estaba perdida.

			NENO: Estaba perdido.

			NENA: Saímos a xogar ao bosque.

			NENO: Pero atopámonos con que xa non existe.

			NENA: Ardeu.

			NENO: Así non hai quen se esconda.

			NENA: Por iso comezamos a correr.

			NENO: E a saltar por riba das madeiras queimadas.

			Corren. Saltan.

			NENO: Cando saltas, éntrache gana de rir.

			NENA: Ti ris moi gracioso.

			NENO: Ti tamén.

			Rin.

			NENA: Corremos ata que se fixo de noite.

			NENO: Daquela decatámonos.

			NENA: Estaba perdida.

			NENO: Estaba perdido.

			NENA: E cada vez soaban máis preto os pasos dos monstros.

			Soan os pasos dos monstros. NENO e NENA asústanse e corren cada un nunha dirección.

			Escena 2

			MENO GRANDE, MENO PEQUENO

			MONSTRO GRANDE: Somos os monstros.

			MONSTRO PEQUENO: Ela é máis grande, pero non importa.

			MONSTRO GRANDE: Todos os monstros somos igual de terribles.

			MONSTRO PEQUENO: Ademais, os monstros grandes vense enseguida.

			MONSTRO GRANDE: Os monstros pequenos poden non verse, aínda que estean aí.

			MONSTRO PEQUENO: E sempre estamos aí.

			MONSTRO GRANDE: Non temos nome.

			MONSTRO PEQUENO: Non temos casa.

			MONSTRO GRANDE: Non temos nada.

			MONSTRO PEQUENO: Por iso somos tan poderosos.

			Rin.

			MONSTRO GRANDE: Es gracioso cando ris.

			MONSTRO PEQUENO: Ti tamén.

			Rin de novo.

			MONSTRO GRANDE: Á xente non lle parecemos graciosos.

			MONSTRO PEQUENO: A min a xente tampouco me parece graciosa.

			MONSTRO GRANDE: A xente é parva.

			MONSTRO PEQUENO: A xente foxe de nós.

			MONSTRO GRANDE: A xente chámanos feos, crueis, carnívoros.

			MONSTRO PEQUENO: Eu véxome guapo no espello da auga.

			MONSTRO GRANDE: Eu non son cruel, só un pouco bruta.

			MONSTRO PEQUENO: Comer, comemos de todo.

			MONSTRO GRANDE: Porco.

			MONSTRO PEQUENO: Un pouco.

			MONSTRO GRANDE: Non, moito.

			MONSTRO PEQUENO: Si, sonche moi porco.

			MONSTRO GRANDE: E a min que me dis?

			MONSTRO PEQUENO: Chamáchesme porco.

			MONSTRO GRANDE: Non.

			MONSTRO PEQUENO: Si.

			MONSTRO GRANDE: Non quería. Falaches de comer e entroume gana de comer. E nós comemos porco.

			MONSTRO PEQUENO: Comemos de todo.

			MONSTRO GRANDE: Encántame o porco.

			MONSTRO PEQUENO: Estás dando mala imaxe.

			MONSTRO GRANDE: Por comer porco?

			MONSTRO PEQUENO: Por comer carne.

			MONSTRO GRANDE: Se comese cenorias, daría mellor imaxe?

			MONSTRO PEQUENO: Os coellos teñen mellor imaxe ca nós.

			MONSTRO GRANDE: Os gatos tamén teñen mellor imaxe ca nós e comen ratos.

			MONSTRO PEQUENO: Calquera ten mellor imaxe ca nós.

			MONSTRO GRANDE: Non paga a pena cambiar de dieta.

			MONSTRO PEQUENO: En todo caso, evitar os camiños.

			MONSTRO GRANDE: Saímos de noite para non molestar.

			MONSTRO PEQUENO: Nin que nos molesten.

			MONSTRO GRANDE: Pero ás veces, a noite faise moi curta.

			MONSTRO PEQUENO: Ás veces, escoitamos pasos.

			MONSTRO GRANDE: Daquela, refregamos as mans.

			MONSTRO PEQUENO: Os monstros somos feos e somos crueis.

			MONSTRO GRANDE: Os monstros comemos carne.

			Soan pasos e voces. Os MENOS míranse, sorrín e corren, cada un nunha dirección.

			Escena 3

			MENO GRANDE, NENA

			A NENA e o MENO GRANDE cara a cara.

			NENA: Es un verdadeiro monstro!

			MONSTRO GRANDE: E ti unha verdadeira nena!

			NENA: Vasme comer?

			MONSTRO GRANDE: Pode ser... Se me entra a fame.

			NENA: E mentres?

			MONSTRO GRANDE: Corre!

			A NENA corre. O MENO mira como corre.

			A NENA mira o MENO. Comproba que non a persegue. Vai máis amodo ata que deixa de correr.

			NENA: Ti non corres?

			MONSTRO GRANDE: Non. É moi cansado.

			NENA: Non queres collerme?

			MONSTRO GRANDE: Si, pero non preciso correr, só ter paciencia. Espero a que perdas as forzas e vou por ti.

			A NENA queda pensando.

			NENA: Es un monstro intelixente.

			MONSTRO GRANDE: Son lista, sobre todo cando teño fame.

			NENA: Tes fame?

			MONSTRO GRANDE: Aínda non.

			NENA: Eu teño moita fame. Se soubese que ía perderme, traería algo de comida.

			MONSTRO GRANDE: Ninguén sabe cando vai perderse. Ata os monstros nos perdemos ás veces.

			Voz do pAI: (OFF.) Nena!

			NENA: Papá!

			MONSTRO GRANDE: Papá?

			NENA: Veu buscarme.

			A NENA intenta marchar, pero o MENO GRANDE non a deixa.

			MONSTRO GRANDE: Papá é grande?

			NENA: Si. Papá é unha persoa maior.

			MONSTRO GRANDE: Maior ca quen?

			NENA: Maior ca min.

			MONSTRO GRANDE: Papá é forte?

			NENA: Moi forte.

			MONSTRO GRANDE: Papá queda esperto cando ti dormes?

			NENA: Todas as noites.

			MONSTRO GRANDE: Papá come carne?

			NENA: Come.

			MONSTRO GRANDE: Ten casa?

			NENA: Non. Vivimos na casa dos veciños desde que ardeu a nosa.

			MONSTRO GRANDE: Papá é un monstro.

			NENA: Papá non é un monstro.

			MONSTRO GRANDE: Como o sabes?

			A NENA corre. O MENO GRANDE vai tranquilamente detrás dela.

			Saen.

		

	
		
			Escena 4

			PAPÁ, XENTE

			PAPÁ vai cunha lanterna escorrentando a escuridade. Ten xente ao redor. Son sombras, ecos.

			PAPÁ: Nena! Neno!

			XENTE: Nena! Neno!

			PAPÁ: É que non me escoitades? Cando a vosa nai vos chamaba, apareciades decontado, aínda que estivésedes xogando. 

			Se cadra ela tiña a voz máis bonita. Vou probar: 

			(Canta.)

			Volvede

			Sempre

			Volvede

			XENTE: (Coma un eco.) Volvede…

			PAPÁ: 

			Irei buscarvos

			Se vos perdedes

			XENTE:

			Volvede…

			PAPÁ: 

			Rastrexarei

			Pelexarei

			Rabuñarei

			Vós só tedes que volver

			Volvede…

			XENTE: Volvede…

			PAPÁ: (Á XENTE.) Buscaremos por grupos. Nestes tempos, se algún neno ou algunha nena pasa fóra da casa unha noite, din que xa non volve, que hai monstros axexando para primeiro paralizalos de medo e despois devoralos. Non somos moitos, pero canto máis nos espallemos polos arredores, antes os atoparemos. Eu irei só. Vós (sinalando á dereita) por alí. Vós (sinalando á esquerda) por alá.

			Marcha a xente. Queda PAPÁ só.

			PAPÁ: Eu non creo nos monstros.

			Escóitase un son, como de animal ou de misterio. PAPÁ sobresáltase, apunta a lanterna nesa dirección e avanza.

			PAPÁ: (En voz moi baixa.) Nena?... Neno?...

			Sae.

			XENTE: (OFF.) Nena?... Neno?...

		

	
		
			Escena 5

			MENO PEQUENO, NENO, XENTE (OFF.)

			Durante toda a escena, o MENO PEQUENO non se ve enteiro. Vaise agochando nas zonas de escuridade. Amosa o seu corpo por partes. Xoga a bisbarlle ameazas ao NENO.

			MONSTRO PEQUENO: Pobre, pobre neno!

			NENO: Eu?

			MONSTRO PEQUENO: Aquí, rodeado de monstros.

			NENO: Monstros?

			MONSTRO PEQUENO: Lonxe da túa casa, da túa familia...

			NENO: Papá?

			MONSTRO PEQUENO: Non está.

			NENO: Irmá?

			MONSTRO PEQUENO: Non está.

			NENO: Estás ti.

			MONSTRO PEQUENO: Estou eu.

			NENO: Se estás ti, non teño medo.

			MONSTRO PEQUENO: Eu podo facerche mal.

			NENO: Por que?

			MONSTRO PEQUENO: Porque son un monstro.

			NENO: Non te vexo.

			MONSTRO PEQUENO: Agóchome. Son o peor dos monstros. Un monstro pequeno ata para ti.

			NENO: Gústame a compaña.

			MONSTRO PEQUENO: A miña tamén? Non tes medo?

			NENO: De que?

			MONSTRO PEQUENO: De que te leve comigo.

			NENO: Se levas tamén a miña irmá, sería case coma estar na casa.

			MONSTRO PEQUENO: Os monstros non temos casa.

			NENO: Lévame. Ti lembraríaste de min. Meu pai ás veces non me ve.

			MONSTRO PEQUENO: Os monstros non temos memoria.

			NENO: Eu podo ser a túa memoria. Meu pai ás veces non me escoita.

			MONSTRO PEQUENO: Non.

			NENO: Viviría aquí contigo... e coa miña irmá.

			MONSTRO PEQUENO: Non.

			NENO: Así terías quen che lembrase as cousas.

			MONSTRO PEQUENO: Non. Non entendes nada. Ninguén quere vivir cun monstro. Os monstros

